Gratis onderrig vir arm en werkersklasstudenteStudentebetogings (Oktober 2015) (Foto: verskeie bronne, sosiale media) Die presidensie het Saterdag aangekondig dat die regering gratis hoër onderrig vir arm en werkersklasstudente sal subsidieer. Die presidensie het in ŉ verklaring gesê die regering sal oor die volgende vyf jaar subsidies aan universiteite van 0,68% na 1% van bruto binnelandse produk (BBP) vermeerder soos deur die Heher-kommissie van ondersoek na hoër onderwys en onderrig voorgestel is. Dit is ook in lyn met vergelykbare ekonomieë en sal gedoen word om growwe onderbefondsing in die sektor aan te spreek. Volgens die presidensie is dit die afskop van ŉ “vaardighede-rewolusie” in die strewe na ŉ radikale sosio-ekonomiese transformasieprogram, soos in die 2017-staatsrede uiteengesit. Rondom openbare universiteite het die presidensie gesê as gevolg van die aansienlike toename in subsidie aan universiteite, sal daar vir die 2018- akademiese jaar geen studiegeldverhoging wees vir studente uit huishoudings wat minder as R600 000 per jaar verdien nie. “In ag genome ons land se skrikwekkende vlakke van inkomste-ongelykheid en gegewe dat die definisie van arm en werkersklasstudente stagneer het en verouderd geraak het ondanks die stygende lewens- en studiekostes, sal die definisie van arm en werkersklasstudente nou verwys na studente wat tans by TVET-kolleges of universiteite ingeskryf is en kom uit Suid-Afrikaanse huishoudings met ŉ gesamentlike jaarlikse inkomste van minder as R350 000 per jaar,” lui die verklaring. “Die minister van hoër onderwys en onderrig sal hierdie bedrag van tyd tot tyd in oorleg met die minister van finansies hersien.” Nou dat die definisie van arm en werkersklasstudente aangepas is, sal die regering ten volle gesubsidieerde gratis hoër onderwys en onderrig vir die arm en werkersklas- Suid-Afrikaanse voorgraadse student bied. Dit sal in 2018 begin met studente in hul eerstejaar by openbare universiteite. Studente wat onder die nuwe definisie as arm en werkersklas gekategoriseer is, sal deur regeringstoelae en nie deur lenings nie, befonds word. Die voorsiening van ten volle gesubsidieerde gratis onderrig en opleiding sal ook uitgebrei word tot alle huidige en toekomstige arm en werkersklas- Suid-Afrikaanse studente by alle tegniese en beroepsgerigte opleidingskolleges (TVET). Dit sal in 2018 begin en oor ŉ tydperk van vyf jaar infaseer word. “Alle arm en werkersklas- Suid-Afrikaanse studente wat by openbare TVET-kolleges studeer, sal deur toelae en nie deur lenings nie befonds word. Vir TVET-kollegas sal die volle koste van studies die onderrigfooie, voorgeskrewe studiemateriaal, etes, akkommodasie en/of vervoer insluit.” Volgens die presidensie sal die regering ook belê in die opleiding en ontwikkeling van bestaande TVET-personeel en die werwing van addisionele gekwalifiseerde personeel om die gehalte van onderrig by TVET-kolleges te verbeter. Daar sal ook fondse beskikbaar gestel word vir die verbetering van infrastruktuur in die TVET-sektor.